**Povzetek revizijskega poročila *Podeljevanja koncesij za opravljanje osnovne zdravstvene dejavnosti na primarni ravni Občine Šempeter - Vrtojba***

Računsko sodišče je izvedlo revizijo *pravilnosti podeljevanja koncesij za opravljanje osnovne zdravstvene dejavnosti na primarni ravni* v 7 občinah, in sicer v Občini Šempeter - Vrtojba (v nadaljevanju: občina), Občini Tišina, Občini Cirkulane, Občini Naklo, Občini Žiri, Občini Škofljica in Mestni občini Koper.

Cilj revizije je bil izrek mnenja o pravilnosti poslovanja občine v delu, ki se nanaša na podeljevanje koncesij za opravljanje osnovne zdravstvene dejavnosti na primarni ravni v letu 2018. Računsko sodišče je o pravilnosti poslovanja občini izreklo *negativno mnenje*.

Občina je ravnala v nasprotju z Zakonom o zdravstveni dejavnosti, ker obema koncesionarkama, ki jima je bila podeljena koncesija za nedoločen čas pred spremembo zakona v letu 2017, do 17. 12. 2018 ni izdala odločb o spremembi koncesijskih odločb, v katerih bi določila novo obdobje podelitve koncesije. Občina tudi ni preverila, ali so vsi 4 koncesionarji, s katerimi je sklenila koncesijske pogodbe pred spremembo zakona v letu 2017, v roku izpolnili v zakonu določene pogoje za opravljanje koncesije, katerih neizpolnjevanje je razlog za odvzem podeljenih koncesij.

Računsko sodišče od občine ni zahtevalo predložitve odzivnega poročila, saj je občina med revizijskim postopkom sprejela ustrezne popravljalne ukrepe za odpravo vseh razkritih nepravilnosti.

Ljubljana, 5. februarja 2020